CELEX: 32022D0451
Language: hu
Date: 2022-03-03 00:00:00
Title: A Tanács (EU) 2022/451 határozata (2022. március 3.) a világjárványok megelőzéséről, valamint az azokra való felkészültségről és reagálásról szóló nemzetközi megállapodásra, valamint a Nemzetközi Egészségügyi Rendszabályok (2005) kiegészítő módosításaira irányuló tárgyalásoknak az Európai Unió nevében történő megkezdésére való felhatalmazásról

2022.3.21.   
               
               
                  HU
               
               
                  Az Európai Unió Hivatalos Lapja
               
               
                  L 92/1
               
            
         A TANÁCS (EU) 2022/451 HATÁROZATA
         (2022. március 3.)
         a világjárványok megelőzéséről, valamint az azokra való felkészültségről és reagálásról szóló nemzetközi megállapodásra, valamint a Nemzetközi Egészségügyi Rendszabályok (2005) kiegészítő módosításaira irányuló tárgyalásoknak az Európai Unió nevében történő megkezdésére való felhatalmazásról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 168. cikke (5) bekezdésére, összefüggésben 218. cikke (3) és (4) bekezdésével,
         tekintettel az Európai Bizottság ajánlására,
         mivel:
         
                     (1)
                  
                  
                     A hetvennegyedik Egészségügyi Világközgyűlés (WHA) 2021. május 31-án, WHA74(16) határozata útján javaslatot tett az Egészségügyi Világközgyűlés rendkívüli ülésszakának összehívására annak érdekében, hogy a résztvevők mérlegeljék a világjárványokra való felkészültségről és reagálásról szóló Egészségügyi Világszervezet (WHO) egyezmény, megállapodás vagy más nemzetközi eszköz kidolgozásának előnyeit azzal a céllal, hogy elinduljon egy ilyen egyezmény, megállapodás vagy eszköz kidolgozására és megtárgyalására irányuló kormányközi folyamat kialakítása.
                  
               
                     (2)
                  
                  
                     A WHA második rendkívüli ülésszaka 2021. december 1-jén, SSA2(5) határozata útján úgy döntött, hogy létrehoz egy kormányközi tárgyaló testületet, amely nyitott valamennyi WHO tagállam, társult tag és regionális gazdasági integrációs szervezet számára, hogy az említett testület kidolgozza és megtárgyalja a világjárványok megelőzéséről, valamint az azokra való felkészültségről és reagálásról szóló WHO egyezményt, megállapodást vagy más nemzetközi eszközt annak érdekében, hogy azt az Egészségügyi Világszervezet Alkotmányának 19. cikke – vagy amennyiben azt a kormányközi tárgyaló testület helyesnek látja, a WHO Alkotmányának bármely egyéb rendelkezése – szerint elfogadhassák.
                  
               
                     (3)
                  
                  
                     A WHO főigazgatója 2022. január 20-án közölte a részes államokkal a Nemzetközi Egészségügyi Rendszabályok (2005) módosítására irányuló, az Amerikai Egyesült Államok által a Nemzetközi Egészségügyi Rendszabályok 55. cikkének (1) bekezdése alapján benyújtott javaslat szövegét.
                  
               
                     (4)
                  
                  
                     A WHA igazgatótanácsa a 2022. január 24. és január 29. között tartott 150. ülésszakán úgy döntött, hogy sürgeti a WHO tagállamokat és adott esetben a regionális gazdasági integrációs szervezeteket, hogy tegyenek meg minden megfelelő intézkedést a Nemzetközi Egészségügyi Rendszabályok lehetséges módosításainak megfontolása érdekében.
                  
               
                     (5)
                  
                  
                     Az uniós hatáskörbe tartozó ügyekben az Uniónak – a hatáskörükbe tartozó ügyekben a tagállamokkal együtt – részt kell vennie a világjárványok megelőzéséről, valamint az azokra való felkészültségről és reagálásról szóló egyezményre, megállapodásra vagy más nemzetközi eszközre, valamint a Nemzetközi Egészségügyi Rendszabályok kiegészítő módosításaira vonatkozó tárgyalásokban, az Európai Unióról szóló szerződésben és az Európai Unió működéséről szóló szerződésben (EUMSZ) előírtak szerint.
                  
               
                     (6)
                  
                  
                     Az EUMSZ 6. cikkének és 168. cikkének (5) bekezdésével összhangban az emberi egészség védelme és javítása terén, beleértve a határokon át széles körben terjedő súlyos betegségek elleni küzdelmet, valamint a határokon át terjedő súlyos egészségügyi veszélyek figyelemmel kísérését, az ilyen veszélyek korai előrejelzését és az ezek elleni küzdelmet, az uniós fellépésnek támogatnia vagy koordinálnia kell, illetve ki kell egészítenie a tagállamok intézkedéseit.
                  
               
                     (7)
                  
                  
                     Az EUMSZ 168. cikkének (7) bekezdésével összhangban a tárgyalási folyamat során teljes mértékben tiszteletben kell tartani a tagállamoknak az egészségügyi politikájuk meghatározására, valamint az egészségügyi szolgáltatások és az orvosi ellátás megszervezésére és nyújtására vonatkozó hatáskörét, beleértve az egészségügyi szolgáltatások és az orvosi ellátás működtetését és a hozzájuk rendelt források elosztását.
                  
               
                     (8)
                  
                  
                     Ez a határozat – összhangban a Szerződésekkel – nem sérti az Unió és tagállamai közötti hatáskörmegosztást, illetve a tagállamoknak a tárgyalásokon való részvételét.
                  
               
                     (9)
                  
                  
                     A lojális együttműködés elvével összhangban a Bizottságnak és a tagállamoknak szorosan együtt kell működniük a tárgyalási folyamat során, többek között a tagállamok technikai szakértőivel és genfi képviselőivel való rendszeres kapcsolattartás révén.
                  
               
                     (10)
                  
                  
                     Ebből a célból a tárgyalások lefolytatása során alkalmazandó gyakorlati szabályokat kell meghatározni a lehető leghamarabb, különösen az uniós tárgyaló és a tagállamok közötti hatékony együttműködés biztosítására való tekintettel, az EUMSZ 218. cikkének (4) bekezdése szerinti különbizottság szerepének sérelme nélkül.
                  
               
                     (11)
                  
                  
                     A Tanácsnak a tárgyalások alakulásától függően szükség szerint felül kell vizsgálnia és tovább kell fejlesztenie az e határozat függelékében meghatározott tárgyalási irányelveket.
                  
               
                     (12)
                  
                  
                     A tárgyalásokra a WHO keretében kerül sor,
                  
               ELFOGADTA EZT A HATÁROZATOT:
         
            1. cikk
            
               (1)   A Tanács felhatalmazza a Bizottságot, hogy az Unió nevében tárgyalásokat folytasson az Uniónak a Szerződésekkel összhangban hatáskörébe tartozó ügyekben, a WHA 2021. december 1-jei SSA2(5) határozata és a WHO igazgatóságának 2022. január 26-i EB150(3) határozata keretében, a világjárványok megelőzéséről, valamint az azokra való felkészültségről és reagálásról szóló nemzetközi megállapodásról, valamint a Nemzetközi Egészségügyi Rendszabályok kiegészítő módosításairól.
            
            
               (2)   A tárgyalásokat az e határozat függelékében meghatározott tárgyalási irányelvek alapján kell lefolytatni (1)+. Az említett irányelveket a tárgyalások alakulásától függően szükség szerint felül kell vizsgálni és tovább kell fejleszteni.
            
         
         
            2. cikk
            
               (1)   A tárgyalásokat a népegészségügyi munkacsoporttal szoros együttműködésben kell lefolytatni; a Tanács ezt a munkacsoportot jelöli ki az EUMSZ 218. cikkének (4) bekezdése szerinti különbizottságként.
            
            
               (2)   A Bizottság jelentést tesz a különbizottságnak, és azzal rendszeresen konzultál. Amikor a Tanács erre kéri, a Bizottság – akár írásban is – jelentést tesz a Tanácsnak a tárgyalások előrehaladásáról és eredményeiről.
            
         
         
            3. cikk
            Ennek a határozatnak a Bizottság a címzettje.
         
         
            Kelt Brüsszelben, 2022. március 3-án.
            
               
                  a Tanács részéről
               
               
                  az elnök
               
               G. DARMANIN
            
         
         
            (1)  Lásd az ST 6133/22 ADD 1 számú dokumentumot a http://register.consilium.europa.eu oldalon.